**Aiškinamasis raštas**

**DĖL PRITARIMO KLAIPĖDOS lopšelio-darželio „čiauškutė“ projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano PRIEMONĘ**

1. **Sprendimo projekto esmė, tikslai ir uždaviniai**

Pritarti lopšelio-darželio „Čiauškutė“ paraiškos finansavimui bei projekto įgyvendinimui, saulės elektrinei įrengti pagal Lietuvos Respublikos aplinkos ministerijos aplinkos projektų valdymo agentūros (toliau-APVA) paskelbtą kvietimą **nuo 2019 liepos 15 d. iki 2019 m. rugsėjo 16 d**. Paraiška buvo teikiama pagal Klimato kaitos programos lėšų naudojimo 2019 m. sąmatą detalizuojančio plano priemonę (1.2.1. punktas)  **„Atsinaujinančių energijos išteklių (saulės, vėjo, geoterminės energijos, biokuro ar kitų) panaudojimas visuomeninės ir gyvenamosios (įvairių socialinių grupių asmenims) paskirties pastatuose“.**

Pritarus sprendimo projektui bus sudaryta galimybė gauti subsidiją pagal 2019 m. Klimato kaitos programos lėšų naudojimo sąmatą.

1. **Projekto rengimo priežastys ir kuo remiantis parengtas sprendimo projektas**

Lietuvos Respublikos aplinkos ministro 2019 m. kovo 7 d. įsakymu Nr. D1-129 „Dėl Klimato kaitos programos lėšų naudojimo 2019 m. sąmatos patvirtinimo“ patvirtinta priemonė Atsinaujinančių energijos išteklių (saulės, vėjo, geoterminės energijos, biokuro ar kitų) panaudojimas visuomeninės ir gyvenamosios (įvairių socialinių grupių asmenims) paskirties pastatuose“. Pareiškėjais gali būti visuomeninės ir gyvenamosios (įvairių socialinių grupių asmenims) paskirties pastatų, kurie nuosavybės teise priklauso valstybei, savivaldybėms, tradicinėms religinėms bendruomenėms, bendrijoms ar centrams, valdytojai arba savininkai. Šiai priemonei numatytas subsidijos dydis iki **80** **proc. visų tinkamų finansuoti projekto** **išlaidų**.

**3. Kokių rezultatų laukiama**

Lopšelis-darželis „Čiauškutė“ yra pateikusi paraišką finansavimui gauti dėl saulės elektrinės įrengimo pagal Lietuvos Respublikos aplinkos ministerijos aplinkos projektų valdymo agentūros paskelbtą kvietimą, dėl Klimato kaitos programos lėšų panaudojimo 2019 m. sąmatą, tačiau Tarybos sprendimas yra privalomas dokumentas siekiant, kad paraiška nebūtų atmesta ir būtų vertinama.

Klaipėdos miesto savivaldybės tarybai pritarus sprendimo projektui, lopšelis-darželis „Čiauškutė“ turės galimybę pasinaudoti subsidija.

**4. Sprendimo projekto rengimo metu gauti specialistų vertinimai**

Sprendimo projektas derintas su Teisės skyriumi. Pastabų negauta.

**5. Išlaidų sąmatos, skaičiavimai, reikalingi pagrindimai ir paaiškinimai**

2019 metams paraiškos parengimui, kuri pateikta finansavimui gauti saulės elektrinei įrengti pagal APVA priemonę „Atsinaujinančių energijos išteklių (saulės, vėjo, geoterminės energijos, biokuro ar kitų) panaudojimas visuomeninės ir gyvenamosios (įvairių socialinių grupių asmenims) paskirties pastatuose“, stogo ekspertizei, projektavimo darbams - 9 800 tūkst. Eur, 2020 m. – 10,0 tūkst. Eur., kas sudaro 20 proc. Rangos darbų kainos (Savivaldybė 2019 m. jau pirko vienam iš lopšelių darželių saulės elektrinės įrengimo darbus, kur rangos darbų kaina buvo 45,0 tūkst. Eur).

**6. Lėšų poreikis sprendimo įgyvendinimui**

Lopšelio-darželio „Čiauškutė“ paraiškos parengimas finansavimui gauti saulės elektrinei įrengti bei projektavimo paslaugos (įskaitant stogo ekspertizę) Klaipėdos miesto savivaldybei kainuos 2019 m. – 9,8 tūkst. Eur. Tolimesniam projekto įgyvendinimui, bus reikalingos savivaldybė lėšos: saulės elektrinės įrengimui apie 10,0 tūkst. Eur. Preliminari saulės elektrinės kaina būtų ne daugiau kaip 45,0 tūkst. Eur. iš kurių skiriama 80 proc. subsidija, vadinasi Savivaldybės lėšų dalis (20 proc. šios sumos) projekto įgyvendinimui – 9,0 tūkst. Eur. ir 1,0 tūkst. Eur. audito paslaugoms. Visas projekto įgyvendinimas Klaipėdos miesto savivaldybei kainuotų 19,8 tūkst. Eur. Šių lėšų atsipirkimas numatomas per 5,9 metus.

**7. Galimos teigiamos ar neigiamos sprendimo priėmimo pasekmės.**

Neigiamos pasekmės – neatrinkta paraiška, kadangi paraiškų atrankos būdas konkursinis.

Teigiamos pasekmės:. įstaiga 2018 m. suvartojo 36 353 kWh elektros energijos, išlaidos už elektros suvartojimą 2018 m. siekė 5022 Eur. Įsirengus 35 kW saulės elektrinę (tokia ant stogo galima) įstaigai saulės elektrinė pagamintų 67 proc. suvartojamos el. energijos. Įsirengus saulės elektrinę būtų sudarytos sąlygos elektrą gaminti savarankiškai, ženkliai sumažinant išlaidas už suvartotą elektros energiją, bei prisidėti prie aplinkos taršos mažinimo (sumažinant išmetamų šiltnamio efektą sukeliančių dujų kiekį).

**PRIDEDAMA.**

1. Lietuvos Respublikos aplinkos ministro įsakymas „Dėl Klimato kaitos programos lėšų naudojimo 2019 m. sąmatos patvirtinimo“, 4 lapai;

2. Kvietimas, 4 lapai;

3. L/d „Čiauškutė“ prašymas, 1 lapas.

Skyriaus vedėja Inga Kubilienė